AlexejDobrolubov/national_council_slovak_2010 huggingface dataset:
19. schôdza NR SR - 8.deň - A. dopoludnia
Dátum: 2024-09-24
Poslanec: Jurík, Beáta (PS)
Druh vystúpenia: Vystúpenie s faktickou poznámkou

28. Ďakujem za slovo a ďakujem aj za vaše faktické poznámky. Kolegyne, kolegovia, ja by som sa najskôr chcela vrátiť k tej sémantike potrat verzus interrupcia. Potrat je niečo spontánne, čo sa žene udeje bez ohľadu na to, že či to chce, alebo nie. Toto je zdravotnícky termín interrupcia, takže taký malý rozdiel. Čo sa týka tých pseudoargumentov. Ja som rozhodne nepovedala, že právo na život je pseudoargumentom. Ja som povedala, že princíp subsidiarity, za ktorý sa navrhovateľ skrýva, je pseudoargumentom, a prosím vás, ja skutočne nemôžem prijať túto argumentáciu, že áno, právne je to hlúposť, ale de facto to hlúposť nie je. No keď raz sa princíp subsidiarity aplikuje na legislatívne akty, teda na zákony, tak my sa nemôžme tváriť, že ho tu môžme, lebo sa nám to páči, aplikovať na uznesenia. Jednoducho nie. To je právny blud. Ja úplne súhlasím s tým, že bavme sa o práve na život, snažme sa zachrániť čo najviac ľudských životov, veď to je úplne legitímne a ja si myslím, že aj na to tu sme, ale tak sa bavme o všetkých tých deťoch napríklad, ktoré žijú v marginalizovaných komunitách, bavme sa o všetkých tých ľuďoch, ktorých môže zachrániť naše zdravotníctvo a, žiaľ, kvôli neschopnosti a kvôli ďalším veciam sa to jednoducho nedarí. Bavme sa o tom, ako pomáhať ľuďom v tejto krajine, ale nebavme sa o tom, ako upierať ženám právo rozhodovať sa. A to je zároveň aj moja posledná poznámka. Ja som rozhodne nepovedala, že všetkých mužov preč z tejto sály, keď sa bavíme o interrupciách. Ja som povedala len toľko, že my sme tu na to, poslanci aj poslankyne, aby sme nastavili nejaký právny rámec, ale tak, aby sa každá žena mohla rozhodnúť, aby do toho nebola nútená z ekonomických dôvodov, ale zároveň, aby mala tú slobodu, že keď sa rozhodne nestať sa matkou, tak aby jej to ten právny rámec garantoval bez toho, že príde o život alebo o svoje zdravie. To je všetko. Ďakujem.
15. schôdza NR SR - 9.deň - A. dopoludnia
Dátum: 2024-06-25
Poslanec: Jakab, Július (SLOVENSKO)
Druh vystúpenia: Vystúpenie

74. Ďakujem pekne. Vážené panie poslankyne, vážení páni poslanci, predkladám za skupinu poslancov návrh zákona, ktorým sa mení a dopĺňa zákon č. 18/1996 Z. z. o cenách v znení neskorších predpisov. Návrh zákona reaguje na dlhodobo existujúci negatívny jav, ktorý je možné označiť ako nútená nákupná turistika. Bližšie by som ozrejmil počas rozpravy, do ktorej sa hlásim ako prvý. Ďakujem veľmi pekne.
15. schôdza NR SR - 8.deň - A. dopoludnia
Dátum: 2024-06-21
Poslanec: Jakab, Július (SLOVENSKO)
Druh vystúpenia: Vystúpenie s faktickou poznámkou

50. Ďakujem. Súhlasím s kolegyňou Plavákovou, naozaj Ústav pamäti národa je profesionálne vedený aj pri tých akciách, ktoré robí. A aj vlastne predseda hovoril o vlastne rozpočtových prostriedkoch, ktoré má Ústav pamäti národa, a ja to teraz tak naformulujem, že keby som bol predrečníčkou mojou, teda pani Plavákovou, možno by som sa ešte opýtal na rozpočtové prostriedky na ďalšie obdobie a na rozpočtové prostriedky na rekonštrukciu budovy aj múzeum komunizmu. Ako to teda pán predseda vidí a či je ich dostatok na to, aby mohol Ústav pamäti národa ďalej napredovať a zveľaďovať sa. Ďakujem pekne.
15. schôdza NR SR - 8.deň - A. dopoludnia
Dátum: 2024-06-21
Poslanec: Jakab, Július (SLOVENSKO)
Druh vystúpenia: Vystúpenie v rozprave

28. Ďakujem za slovo. Dobrý deň, dámy a páni, pozdravujem vás, pán riaditeľ. Ja som sa chcel opýtať, keďže sa vlastne akoby nikto neprihlásil do rozpravy a vy ste vo svojom slove hovorili o Spisovej zápche, o projekte, ktorý vlastne trval do septembra ´23 a bolo vyriešených 12-tisíc spisov takýmto spôsobom, 29-tisíc, ak si dobre pamätám, tak ja som sa chcel vlastne opýtať, že ako to vyzerá teraz, koľko tých spisov tam je, však lebo ony pribúdajú asi stále a aké sú kapacity na Slovenskom pozemkovom fonde v rámci tej spisovej zápchy, ako postupujú a ako tú agendu vybavujú a že či ten projekt vyhodnotíte ako úspešný, keď vlastne sa podarilo, čo ja viem, cca 40, takmer 50 % z tej spisovej zápchy v tom projekte odstrániť. Ďakujem veľmi pekne.
15. schôdza NR SR - 3.deň - B. popoludní
Dátum: 2024-06-13
Poslanec: Jakab, Július (SLOVENSKO)
Druh vystúpenia: Vystúpenie s faktickou poznámkou

83. Ďakujem veľmi pekne. Normálne sa aj čudujem niektorým predrečníkom, ale budem reagovať na teba, pán poslanec. Ďakujem veľmi pekne za zhrnutie. Mnohí koaliční poslanci rozprávajú rôzne veci o bankrotoch a o zadlženiach. Je to až vtipné, pretože vládam Igora Matoviča a Eduarda Hegera vyčítali zadlžovanie na úrovni štyri miliardy eur ročne, ale sami za prvý polrok minuli šesť miliárd, prosím vás, veď to je trojnásobne väčšie zadlžovanie krajiny, ako robil ten Igor Matovič, na ktorého sa stále vyhovárate. Pozrite sa na to, čo ste si stanovili v rozpočte na ďalšie obdobia. Igor Matovič a Eduard Heger mali deficit v priemere na úrovni 4,2 %, čo je lepšie ako priemer krajín Európskej únie, ako priemer krajín, ktoré platia eurom. Vy ste si na najbližšie roky naplánovali deficit na úrovni 5,5 %, 4,2 % verzus 5,5 %. Vy hovoríte, že Matovič priviedol krajinu do bankrotu, nie, nie, moji drahí. Vy ju idete priviesť do bankrotu a ešte ste si to aj napísali na papier a ešte sa s tým aj chválite. Druhá vec. Keď hovoríte o skrátených legislatívnych konaniach, tak za Hegera a Matoviča bolo prijatých 508 zákonov, z toho 107 v skrátenom legislatívnom konaní. Takmer 80 z nich súviselo s pandémiou, vojnou na Ukrajine alebo energetickou krízou. Takže zostáva cca 30 zákonov, ktoré boli za celé obdobie prijatia v skrátenom legislatívnom konaní. Za pol roka ste prijali v skrátenom legislatívnom konaní 35 zákonov, prosím pekne, čiže ste už predbehli toho hrozného Matoviča s tým Hegerom, čo ho tak strašne spomínate. A druhá vec, prosím vás, pozrite si históriu. Vlády Slovenskej republiky historicky nastupovali väčšinou na jeseň, takže tie výhovorky o tom, že ako vy to všetko musíte teraz dávať do poriadku, lebo ste mali strašne málo času, tak, prosím vás, to sú bludy a klamstvá a ani to nemusíte používať, lebo sa to dá vyvrátiť za dve sekundy. Ďakujem pekne. (Potlesk.)
15. schôdza NR SR - 1.deň - B. popoludní
Dátum: 2024-06-11
Poslanec: Jakab, Július (SLOVENSKO)
Druh vystúpenia: Vystúpenie s faktickou poznámkou

185. Ďakujem veľmi pekne za podporu, pán kolega Janckulík. Áno, ono to vlastne vychádza, ako sme hovorili v rozprave, vychádza to z toho, čo predkladal pán minister Taraba, a vtedy vlastne za to zahlasoval súhlasne a teda súhlasil s tým celý klub SMER-u aj celý klub HLAS-u, aj s niektorými našimi poslancami. Trošku tam chýbalo presne to, že keď niekto medzičasom si kúpil tú diaľničnú známku, tak aby mu akoby neprišla duplicitne, čo ja som v tomto pozmeňováku, pozmeňováku vyriešil. A preto by som chcel naozaj poprosiť aj pána ministra, aj všetkých poslancov súčasnej koalície, nie je to nič iné, ako to, čo ste, s čím ste súhlasili pred, pár mesiacov dozadu. Máme tú možnosť teraz pomôcť tým ľuďom, ukázať im, že 150-eurová pokuta za to, že omylom sa dostali na diaľnicu alebo si zabudli kúpiť diaľničnú známku, že im to vypadlo z hlavy, takže naozaj im ideme v ústrety a buď dostanú odpustené, pokiaľ si kúpili diaľničnú známku medzičasom, časť tej pokuty, alebo v rámci tej pokuty dostanú aj celoročnú diaľničnú známku. Myslím si, že je to fajn. Ľudia sa poučia zo svojich chýb, ale nemusí ich to stáť toľko peňazí, keď v súčasnej dobe všetko stojí pomerne dosť peňazí a ľudia sa snažia ušetriť každé euro. Máme tu tento návrh, ktorý predkladal pán minister súčasný Taraba, s ktorým, ako hovorím, celá súčasná koalícia vtedy súhlasila, zaň hlasovala, predkladám to isté. Veľmi prosím všetkých kolegov o podporu. Pomôžme ľuďom. Ďakujem veľmi pekne.
14. schôdza NR SR - 1.deň - B. popoludní
Dátum: 2024-05-15
Poslanec: Jakab, Július (SLOVENSKO)
Druh vystúpenia: Vystúpenie s faktickou poznámkou

22. Ďakujem pekne. Tak ako si, Gábor, povedal, žiadne fakty a žiadne dáta nenájdeme v obhajobe toho, čo idú spáchať v RTVS a tak ako si povedal, je pravda, že z RTVS chcú spraviť druhý TV Slovan. Ja si pamätám diskusiu s pánom Michelkom zo záveru minulého roka, keď nezvládol so mnou debatu v RTVS, v rozhlase, v Sobotných dialógoch a po skončení relácie vyhlásil, že on si teda nemyslel o mne, že budem naňho taký ostrý, ale po tom, čo zažil v tejto debate, tak vraj už teda nikdy so mnou do žiadnej diskusie nepôjde. A to je v podstate ich predstava. To je predstava pána Michelka aj toho, čo robia s RTVS. Ako pán Michelko hovorí, do mrte trieskať nezmysly, hoaxy, bez oponentov, o plochej Zemi alebo húliť do akvária a tí, ktorí jemnučko nehryzkajú, sa do debaty už nikdy nedostanú. (Potlesk.)
12. schôdza NR SR - 13. deň - A. dopoludnia
Dátum: 2024-05-09
Poslanec: Jakab, Július (SLOVENSKO)
Druh vystúpenia: Vystúpenie s faktickou poznámkou

58. Ďakujem za faktické poznámky. Ďakujem za faktickú pánovi Pročkovi, ale aj pánovi poslancovi Kalivodovi ďakujem za faktickú poznámku, lebo v nej neboli žiadne fakty a nedozvedel som sa z nej nič okrem nejakých invektív a o kožiach na tvári. Tak ja vám chcem ešte raz zopakovať ten fakt, ktorý som hovoril v rozprave, a skúste sa s ním vysporiadať alebo naň mi niečo povedzte a pokojne aj mimo mikrofónov, že keď ste prišli do vlády, tak 31. 10. 2023, bol dlh 65,639 mld. eur verzus 30. 04. 2024, 71,947 mld. eur, to je 6,307 mld. eur za pol roka. Vyčítali ste Matovičovi dlh 6 mld. ročne, za pol roka ste dali 6,3 mld. eur, to je trojnásobne rýchlejšie tempo, tak, prosím vás, skúste mi odpovedať na tento fakt a čo na tomto fakte nesedí, prípadne čo z tohto faktu, kde som tú kožku stratil. Ďakujem pekne.
12. schôdza NR SR - 13. deň - A. dopoludnia
Dátum: 2024-05-09
Poslanec: Jakab, Július (SLOVENSKO)
Druh vystúpenia: Vystúpenie s faktickou poznámkou

34. Ďakujem za slovo. Ja by som chcel len faktograficky spresniť vystúpenie pána predsedu finančného výboru Blcháča, hovoril som to aj na výbore, keď argument padol, myslím si, že od pána Muňka. Neradno sa oháňať tým, že voľby boli 30. septembra a že teda vláda nastúpila na jeseň a museli sa popasovať s rozpočtom, keď historicky od vzniku Slovenskej republiky boli parlamentné voľby na jeseň, a teda väčšina vlád sa musela popasovať s rozpočtom na jeseň a nerobili skrátené legislatívne konania ani sa nemuseli toľko opravovať, ako sa to robí teraz. Čiže tento argument by som vypustil, nie je pravdivý ani štatisticky, ani dátovo a už vôbec nemá nič spoločné s tým, ako hospodárila predchádzajúca vláda, pretože pokiaľ ste vyčítali vláde Igora Matoviča, že zadlžila Slovensko v jednom roku 4 mld. eur, tak keď si pozerám čísla, tak súčasná vláda len za šesť mesiacov urobila dlh 6,3 mld. eur, takže toľko k tomu. Ďakujem pekne.
12. schôdza NR SR - 12.deň - B. popoludní
Dátum: 2024-05-07
Poslanec: Jakab, Július (SLOVENSKO)
Druh vystúpenia: Vystúpenie s faktickou poznámkou

24. Ďakujem. Vďaka za vystúpenie kolegovi Viskupičovi. Tá realita je úplne jednoduchá a musí ťa aj opraviť v tom, čo si hovoril, že 15 rokov tu výdavkové limity neboli, tak predchádzajúca vláda, ktorej si bol súčasťou, zaviedla výdavkové limity. To, že na konci Európska komisia povedala, že v tom danom roku sa nemusia dodržiavať, pretože je energetická kríza , neznamenalo, že by ich vláda nedodržala. Dobre vieš, že vláda, aj keď ich dodržať nemusela, tak historicky prvýkrát dodržala výdavkové limity. No a tá situácia, ktorá nastala po voľbách, je teda taká, že zostaviť rozpočet bol veľký problém pre súčasnú vládnu koalíciu, takže sa snažila Európsku komisiu presvedčiť gaťafalšom v energodotáciách, že teda deficit za tento rok bude 6,5 % a po novom to bude len 6 % a to bude tá 0,5-percentná konsolidácia, ku ktorej sa zaviazali a ktorú sľúbili v programovom vyhlásení vlády. Ale skutočnosť bola taká, ktorú štatistický úrad, aj vedený teda ich poslancom, za stranu SMER, odhalil, a to je, že deficit nebol 6,5 % ako tvrdili, ale 4,9 %. No a zo 4,9 % urobiť 0,5-percentnú konsolidáciu znamená mať deficit na úrovni 4,4 % v roku 2024. Takže čo bolo treba urobiť? Začať presviedčať Európsku komisiu že treba nie dodržiavať tieto výdavkové limity, ktoré na Slovensku máme, ale iné, a že rok 2024 by sa teda počítať nemal, ten treba deficitne ešte nafúknuť a netreba konsolidovať 0,5 % ročne, ako sa sami zaviazali aj v programovom vyhlásení vlády, ale budú konsolidovať 1 % ročne, čiže dvojnásobne viac budú konsolidovať, som teda zvedavý ako, až od roku 2025. A teraz ešte v roku 2024 si ten deficit nafúknu, aby bolo z čoho šetriť. Takže takáto je pravda. (Potlesk.)
12. schôdza NR SR - 12. deň - A. dopoludnia
Dátum: 2024-05-07
Poslanec: Jakab, Július (SLOVENSKO)
Druh vystúpenia: Vystúpenie s faktickou poznámkou

56. Ďakujem. Pán poslanec Hargaš, ja si myslím, že to nechce počuť ani vidieť nikto, a myslím si, že nie je normálne takto rozprávať a nie je to ani výchovné, nerozprávate tak k svojim deťom, lebo nechcete, aby sa tak správali, a nechcete tak rozprávať ani v spoločnosti. Vláda pokoja nie je vládou pokoja, pretože niečo sľubovali ešte minulý rok v predvolebnej kampani, ale od začiatku volebného obdobia len klamú svojich vlastných voličov. Sebe zvýšili platy o päť- až šesťtisíc eur mesačne, ale ľuďom zvýšili dane, odvody, poplatky o 50 %, zrušili špeciálnu prokuratúru, menia Trestný zákon vo svoj prospech. Nakoniec chcú siahnuť ešte aj na životné úspory obyvateľov v II. pilieri. Energie lacnejšie nie sú, naopak, budú zdražovať, o čom sami hovoria, a potraviny tiež nezlacnili, ale ešte viac zdražujú. A preto aj spoločnosť, ktorá mala nejaké očakávania od súčasnej vlády, sa cíti oklamaná a podvedená. A zhodou okolností, tak ako si rozprával v rozprave, že si riešil svoje dieťa, pretože mali nahlásenú bombu, tak riešil som to isté v tom istom momente a je to sto kilometrov od, od teba, čiže áno, ľudia sú napätí a potom aj niektorí jedinci, ktorí to nezvládajú alebo sú možno chorí, proste majú potrebu nahlasovať bomby v škôlkach po celom Slovensku. (Reakcie z pléna.)
12. schôdza NR SR - 7.deň - B. popoludní
Dátum: 2024-04-25
Poslanec: Jakab, Július (SLOVENSKO)
Druh vystúpenia: Vystúpenie s faktickou poznámkou

64. Ďakujem za slovo. Pán minister, pár vecí sa chcem opýtať z vášho prejavu. Za prvé hovorili ste o nejakých poslancoch, ktorí nevedia názov pôdohospodárstvo, mýlia si to s poľnohospodárstvom. Ja chcem len povedať, že mne to v podstate nevadí, lebo aj pán minister Taraba vo svojom vystúpení, keď vystupoval pred vami, tak hovoril, si to mýlil poľnohospodárstvo s pôdohospodárstvom, ale všetci vieme, že čo tým myslel, čiže podľa sú to zbytočne, zbytočné útoky na poslaneckých kolegov. A čo sa týka výsledkov PPA-čky, no tak podľa mňa musíte byť spokojný, lebo však bývalý šéf PPA-čky bol povýšený a stal sa šéfom finančnej správy, takže to podľa mňa dokazuje, že s tou PPA-čkou, tak ako bola vedená, ste tak spokojný, že manažéra ste zobrali priamo na ministerstvo financií, do finančnej správy, ktorá má na starosti výber 20 mld. eur ročne. A poslednú vec, na ktorú som sa vás chcel opýtať, pán minister, vy ste hovorili o pánovi poslancovi Hlinovi, že keby sa správal konštruktívne, chodili by ste s ním do diskusií . Tak to som sa chcel opýtať, lebo, viete, dneska je čierny deň RTVS, by som povedal, že trocha sa ju snažíte zoštátniť, trocha dosť, a tak ma zaujíma váš pohľad, že keby pán Hlina teda tak trochu jemnučko hryzkal a nebol by taký naozaj že opozičný poslanec, tak by ste by ste s ním chodili do tých diskusií. Alebo ako mám chápať ten váš výrok? A tie diskusie zostavujú moderátori alebo zostavujú politici, kto chodí do tých diskusií? Tak to som sa chcel opýtať, na váš názor. Ďakujem pekne. (Potlesk.)
9. schôdza NR SR - 16. deň - A. dopoludnia
Dátum: 2024-02-27
Poslanec: Jakab, Július (SLOVENSKO)
Druh vystúpenia: Vystúpenie s faktickou poznámkou

70. Ďakujem, ďakujem za všetky faktické poznámky, ktoré som dostal. Najviac ma inšpiroval asi Peťo Pollák. Peťo Pollák hovoril, že možno to zle hovoríme súčasnej vládnej koalícii, možno sa zle vyjadrujeme, možno hovoríme iným jazykom a tak ja by som skúsil ešte jeden príbeh k tomuto, ktorý sa stal 15. 2., kde šéf Kremľa Vladimir Putin sa 15. 2. počas návštevy továrne na výrobu tankov na Urale snažil motivovať Rusov, aby mali viac detí. A on povedal, citujem: „Ak chceme prežiť ako etnikum žijúc v Rusku, musíme mať aspoň dve deti. A na to, aby sme sa mohli rozširovať a rozvíjať, potrebujeme aspoň tri deti v rodine." Tak keď to on chápe, tak to podľa musí chápať každý líder krajiny, že najdôležitejšie sú ďalšie generácie pre zachovanie republiky a teda v tomto prípade Slovenskej republiky, a preto chcem aj vyzvať koaličných poslancov, že nerušte pomoc rodinám, neznižujte pomoc deťom a keď máte možnosť pomôcť matkám, tak ako je to v prípade tohto zákona, tak poďme tým matkám pomôcť, aby sme ako krajina, aby sme ako krajina prežili, aby sme mohli ďalej prosperovať. Ďakujem pekne.
20. schôdza NR SR - 1.deň - B. popoludní
Dátum: 2024-09-12
Poslanec: Jurík, Beáta (PS)
Druh vystúpenia: Vystúpenie s faktickou poznámkou

186. Ďakujem za slovo, pán predsedajúci a ďakujem aj za podporu od kolegyne. Odznelo tu vraj, že správajme sa dospelo. Tak už, prosím, neopakujte dookola tie nezmyselné, vyfabulované a trápne dôvody, pre ktoré odvolávate opozičného lídra. Veď tomu ani vy sami neveríte. Zatiaľ to vyzerá tak, že sa tu hádžete o zem ako také malé deti, ktorým sa nepáči spolužiak Šimečka, pretože on je jednotkár a vy ste trojkári. A už ste z toho hádzania sa o zem celí dobití a vy si to aj tak ďalej spôsobujete sami. Tak vás prosím, už si toľko neubližujte. A chcela som to zakončiť takto, ale boli tu spomenuté aj bojovníčky za ženy, tak sa cítim osobne trošku vyzvaná. Tak viete, pani kolegyňa, my na rozdiel od vás sme nepodporovali skrátenie premlčacích dôb pri znásilnení. Ani sa nevyjadrujeme proti redefinícii znásilnenia v prípade detí. Čo je teda mimoriadne nechutné. A či sa za niečo hanbíme? No neviem, ja som sa veľmi hanbila za vás, keď váš dav skandoval na prezidentku, že je americká a nedoplním to. A pani ministerku kultúry, tak tú som osobne aj s kolegyňou Jaurovou bránila tu v pléne, keď tu na jej adresu odznievali výroky, ktoré nemali odznieť na adresu nielen že žiadnej ženy, ale žiadnej osoby. Takže prosím vás, skúste aj vy tak, aby ste sa za seba raz nehanbili. Ďakujem.
20. schôdza NR SR - 1.deň - B. popoludní
Dátum: 2024-09-12
Poslanec: Jurík, Beáta (PS)
Druh vystúpenia: Vystúpenie s faktickou poznámkou

88. Ďakujem pekne za slovo a ja tiež pozdravujem na balkón a veľmi sa ospravedlňujem ľuďom, že musia toto počúvať a zažívať si tu, ale tak koalícia sa tak rozhodla. Ja som pred chvíľou mala faktickú otázku a nebola mi zodpovedaná, tak by som sa ju ešte raz chcela opýtať. Že keď je pán Šimečka obvinený z toho, že odďaľoval návrh zákona o Fonde na podporu umenia vraj, aby jeho rodina naďalej mohla čerpať dotácie. Tak prečo ho potom odďaľovala táto koalícia tým, že posúvala toto prerokovanie, podala tam pozmeňovací návrh, ktorý absolútne zmenil ten návrh a nakoniec sa ani nevedela dohodnúť, že či to vlastne nepresunie až na jeseň. Ešte raz. Kto to odďaľoval, prosím vás? A potom mám ešte jednu faktickú otázku, a síce, lebo ušla mi tuto trošku logika pána predkladateľa, čo sa týka tých prekladov, tak ja ako prekladateľka, keď niečo tlmočím pre osemnásť ľudí, tak si mám akože určiť inú cenu, keď ich príde iba desať? Že som tam hodinu pred osemnástimi ľuďmi a to je iná cena, ako keď tam mám tých ľudí desať? To je tá logika? Lebo toto tiež akože úplne asi nesedí. Lebo z tohto taktiež no opäť neviem, akým spôsobom obviňujete teda Michala Šimečku, ale toto je, toto je to, čím chcete skutočne odôvodniť odvolanie podpredsedu Národnej rady? Mne je tak trošku trápne za vás, ja neviem.
20. schôdza NR SR - 1.deň - B. popoludní
Dátum: 2024-09-12
Poslanec: Jurík, Beáta (PS)
Druh vystúpenia: Vystúpenie s faktickou poznámkou

78. Ďakujem za slovo, pán predsedajúci. Ja vlastne nemám faktickú poznámku, ale takú faktickú otázku, lebo pán podpredseda Šimečka je tu obvinený z toho, a teda jeden z dôvodov, ktorý uvádzate, je, že vraj odďaľoval prijatie zákona o Fonde na podporu umenia práve kvôli tomu, aby jeho rodina mohla ďalej čerpať dotácie. A ja by som sa teda chcela opýtať, pretože tento návrh zákona bol predložený Národnej rade v januári, konkrétne 11. 1., následne bolo nejakým spôsobom preložené jeho prerokovanie až na májovú schôdzu na žiadosť navrhovateľov, predkladateľov, konkrétne pána Michelka, ktorý teda očividne tiež obdržiaval nejaké dotácie z tohto fondu a následne sme sa ním zaoberali v máji a bol teda schválený aj s tým pozmeňujúcim návrhom od pána Michelka, na ktorom ste sa vládna koalícia ani nevedeli dohodnúť, že či to ešte predsa len nechcete preložiť na september a tak ďalej. Čiže len aby som správne chápala, vy tu odvolávate podpredsedu Šimečku za to, že on odďaľoval, aj keď ste to vlastne odďaľovali vy. Áno? Tak to je? Ďakujem. (Potlesk.)
16. schôdza NR SR - 2.deň - A. dopoludnia
Dátum: 2024-07-16
Poslanec: Jurík, Beáta (PS)
Druh vystúpenia: Vystúpenie s faktickou poznámkou

50. Ďakujem za slovo. Ďakujem aj za vaše vystúpenie, pán minister. No v prvom rade by som sa rada vrátila k tomu, že ste v podstate implicitne povedali, že tu akosi zväčšujem svoj podiel na tom, že či tu je nejaký pozmeňujúci návrh. Ja som iba citovala vášho štátneho tajomníka zo včera z ústavnoprávneho výboru, ktorý povedal, že minulý týždeň na podnet poslankyne Národnej rady a opravte ma, ak sa mýlim, ak to nie som ja, ak vám to povedala pani Vaľová, pani Plevíková alebo ktokoľvek, že tam máte chybu, možno to bol teda niekto iný, ste sa opätovne skontaktovali s Európskou komisiou a prišiel, prichádza teda pozmeňujúci návrh, že to budete meniť. To povedal včera váš štátny na raňajšom ústavnoprávnom výbore. No ale čo sa týka toho, že hovoríte, že nemusí byť vlastne doslovný preklad tej smernice v našom texte. No tú prvú vetu alebo teda tú prvú časť preberáte doslovne a vynechávate jedno z tých písmen. Tak buď to robíme tak, že teda doslovne, alebo nedoslovne, alebo však včera sme sa o tom bavili, že jednoducho vy nemôžte si prebrať časť definície a vylúčiť z nej niečo, čo tam nie je náhodou, čo tam nie je iba, aby precizovalo tú prvú časť, ale čo ju dopĺňa. Pretože skutočne, a dnes som to tu vysvetľovala na príklade Európskej investičnej banky, ale takých príkladov európskych inštitúcií a orgánov a ďalších, ktorí môžu spravovať iné rozpočty a tak ďalej, ktoré majú priamu-nepriamu kontrolu, môže byť ix. A to vám tam jednoducho chýba, lebo tam to do tých šuflíčkov nedáte. Hovoríte, že odkiaľ to mám, že 261-ka je kompletná. Ale veď vy sám ste to v podstate potvrdili, lebo najskôr 137a-čko skopírujete ako 261-ku a potom ho opravujete, po tom čo skonzultujete Európsku komisiu. Pretože tá 261-ka jednoducho je nekompletná. A apelovala na to niekoľkokrát aj Európska prokuratúra. Objavilo sa to v medzirezortných pripomienkových konaniach ešte za pani ministerky Kolíkovej. Tak jednoducho to je fakt.